|  |  |
| --- | --- |
|  | 11. februar 2015Pressemeddelelse |
|   | Forskning og FormidlingFormidling41 20 60 16Henrik.Schilling@natmus.dk |

**Teaterforestilling pelser mennesker på Nationalmuseet**

Teater og museumsudstilling smelter sammen i en række performances om liv og død, der opføres i Nationalmuseets særudstilling ”Pels - liv og død.”

Kvinder i minkpelse udstillet i bur som i en zoologisk have. Frysende piger, der jagtes af skrigende pelsdyr, og mænd der gasser pelsklædte kvinder for at flå dem og så iklæde andre kvinder deres pels og derefter spærre dem inde i bure.

Det er nogle af scenerne i den performanceforestilling, som skuespilaspiranter fra Skuespillerakademiet på Amager opfører i Nationalmuseets særudstilling Pels – liv og død. Det er en udstilling, der handler om brug af pels og pelsfremstilling gennem historien og i nutiden.

Forestillingen ”Det levende Museum” opføres den 18. februar samt den 20. – 22. februar klokken 14, og den varer en time. Hele udstillingshallen inddrages som scene, og forestillingen udspiller sig ved en række stationer rundt omkring i udstillingen, hvor skuespillere vil interagere med publikum.

Projektet er et samarbejde mellem Nationalmuseet, Det Kongelige Teaters teaterpiloter og Skuespillerakademiet på Amager. Det er de tre teaterpiloter Nikolaj Bomberg Simonsen, Amund Lindvang Bentsen og Signe Krossing Hansen fra Det Kongelige Teater, som har udviklet projektet: Det Levende Museum.

- Forestillingen skal inspirere, underholde, overraske og måske endda provokere museumsgæsterne til at opleve mere end en spændende og flot udstilling, men også se den blive vakt til live for øjnene af dem, siger Signe Krossing Hansen, som med projektet vil rykke på folks opfattelse af teater.

- Teater og scenekunst har ofte en tendens til at blive sat i bås som noget, der kun kan stå for sig selv og kun foregår et sted, nemlig på teatret. Disse fordomme er noget, vi gerne vil til livs. Ved at sætte scenekunsten ind i nogle anderledes rammer, vil vi vise, at scenekunst og performance er noget, vi kan skabe alle vegne, og noget alle mennesker kan tage del i og få glæde af, siger hun.

Nationalmuseet har givet skuespillerne frie hænder til at skabe deres forestilling. Formidlingschef Christian Hede er glad for, at Nationalmuseets udstillinger bruges på en utraditionel måde, og han bifalder det liv, skuespillerne skaber i udstillingen.

- Teater er et andet medie, som tilfører udstillingen en yderligere dimension, og det skaber både en mere sansende og en mere nærværende oplevelse for museumsgæsterne, siger Christian Hede.

Der er gratis adgang til både udstilling og teaterforestilling.

**Tid og sted:**

- Forestillingen: Det levende museum opføres den 18. februar samt 20. – 22. februar kl. 14.

- Særudstillingen ”Pels – liv og død” vises frem til 22. februar kl. 10 - 17

**Billedtekst:** Det Kongelige Teaters teaterpiloter og teateraspiranter fra Skuespillerakademiet på Amager, skaber Nationalmuseets særudstilling Pels – liv og død om til en teaterperformance.

**For yderligere oplysninger eller interview, kontakt:**

Signe Krossing Hansen, teaterpilot.

Tlf.: 51 91 38 30. E-mail: signe1808@live.dk

Christian Hede, formidlingschef, Nationalmuseet.

Tlf.: 41 20 60 20. E-mail christian.hede@natmus.dk

Henrik Schilling, presseansvarlig, Nationalmuseet

Tlf.: 41 20 60 16. E-mail: henrik.schilling@natmus.dk